open-index/open-wikipedia-markdown huggingface dataset:
Mienskipsskoalle De Legeaën

**Mienskipsskoalle De Legeaën** is in basisskoalle yn it doarp Sibrandabuorren. De skoalle ûntstie per 1&nbsp;augustus 2018 troch in fúzje fan trije eardere basisskoallen: Kristlike Basisskoalle De Reinbôge yn Tersoal, Kristlike Basisskoalle De Twatine yn Gau en Iepenbiere Basisskoalle De Lege Geaën yn Sibrandabuorren. Alle trije doarpsskoallen wiene mei 35, resp. 55 en 35 learlingen nammentlik te lyts wurden om selsstannich fuort te bestean.

Hoewol't De Reinbôge en De Twatine fan protestantsk-kristlike synjatuer wiene en oansletten wiene by it Protestantsk Kristlik Basisûnderwiis Ljouwert (PCBO Ljouwert), resp. de Stichting Palludara yn Snits, en wylst De Lege Geaën in iepenbiere daltonskoalle wie dy't ûnderbrocht wie by de koepelorganisaasje Odysseeskoallen, waard troch de respektivelike bestjoeren dochs besletten ta in fúzje. Mienskipsskoalle De Legeaën waard in 'bysûndere neutrale skoalle', dêr't 'modern ûnderwiis' jûn waard. In 'identiteitskommisje' bûgde him oer de fraach hoe't it kristlike en sekuliere aspekt fan 'e nije skoalle krekt ynfolle wurde moasten.

Mienskipsskoalle De Legeaën krige in nije gebou, dat ferriisde op it terrein by Sporthal It Mingeltsje yn Sibrandabuorren. Mei de bou fan in nije skoalgebou waard op 21&nbsp;juny 2018 úteinset en yn 't foar rûsde men dat it likernôch oardel jier duorje soe. Sa lang bleaune de âlde skoalgebouwen yn Sibrandabuorren en Gau iepen. De skoalle yn Tersoal gie oan 'e ein fan it skoaljier 2017-2018 al ticht.

## Keppelings om utens
*Offisjele webside fan Mienskipsskoalle De Legeaën
Kristlike Oranjeferiening fan Easterbierrum/Kleaster-Lidlum

De **Kristlike Oranjeferiening fan Easterbierrum/Kleaster-Lidlum** (Nederlânsk en offisjeel: *Christelijke Oranjevereniging van Oosterbierum/Klooster-Lidlum*) is de oranjeferiening fan 'e doarpen Easterbierrum en Kleaster-Lidlum, yn 'e noardwesthoeke fan Fryslân. De feriening is û.m. ferantwurdlik foar it jierliks (yn juny) organisearre doarpsfeest fan Easterbierrum.

De Kristlike Oranjeferiening fan Easterbierrum/Kleaster-Lidlum waard oprjochte yn 1918. Sadwaande waard op 22 en 23&nbsp;juny 2018 it hûndertjierrich bestean fan 'e organisaasje fierd, mei in ekstra lang doarpsfeest dat û.m. in keatswedstryd, in bernemerke, in reüny fan âld-doarpsgenoaten en in fergees tagonklik optreden fan DJ M.&nbsp;Bus omfette.

## Keppelings om utens
*Offisjele webside fan 'e Kristlike Oranjeferiening fan Easterbierrum/Kleaster-Lidlum
Midsimmertwirre

**Midsimmertwirre** wie in iendeisk muzykfestival foar ien kear, dat op sneon 23&nbsp;juny 2018 holden waard yn it Fryske doarp Aldeboarn. Mei dit evenemint waarden libben en wurk fierd fan 'e Fryske komponist Paulus Folkertsma (1901-1972), dy't jierrenlang yn Aldeboarn wenne.

## Beskriuwing
Midsimmertwirre waard organisearre troch de Paulus Folkertsma Stichting, dy't de muzikale neilittenskip fan Paulus Folkertsma op 'e noed hat, yn gearwurking mei de Stichting Aldeboarn Foarút. Doe't de Boarnsters yn it foarjier fan 2018 fia Aldeboarn Foarút nije strjitferljochting krigen, mochten se dêroan in kultureel evenemint fan harren eigen kar keppelje. Hja keazen foar de muzyk fan harren âld-doarpsgenoat Folkertsma yn 'e foarm fan Midsimmertwirre.

It festival bestie út fjouwer beskieden konserten op fjouwer ferskillende lokaasjes, wêrby't it publyk groepgewiis fan lokaasje wiksele. De konserten waarden jûn yn 'e Flintertún fan Aldeboarn, de tún fan 'e Dokterswente, de Doelhoftsjerke en de Minnistetsjerke, en waarden fersoarge troch û.o. pianist Johan Bijhold, tenoar Albert Bonnema, fioeliste Marieke de Bruijn (fan it Vondel Kwartet) en jazzmuzikant Wiebe Kaspers. Foarôf en healwei, yn it skoft fan 'e konsertrige, spile fierders Muzykkorps Concordia op in pream yn 'e Boarn ferskate marsen fan Folkertsma.

## Keppelings om utens
*Offisjele webside fan 'e Paulus Folkertsma Stichting
Festival

In **festival** (fan it Aldfrânske *festival*, dat wer weromgiet op it Latynske *festivalis*) is in evenemint fan lju dy't belangstelling hawwe foar in beskaat ûnderwerp. Fan oarsprong waard de term benammen brûkt foar grutskalige feesten dy't troch mienskippen fierd waarden omreden fan in religieuze of kulturele oanliedings, lykas in hjeldei of in folkloristysk feest. Ek wiene in protte festivals ferbûn mei de lânbou, en yn 't bysûnder mei de ein fan 'e rispinge of de ûngetiid. Tsjintwurdich wurdt it wurd 'festival' ek oare grutskalige feestlike eveneminten brûkt; bygelyks om te ferwizen nei muzykkonserten troch ferskate bands en/of muzikanten (muzykfestival), of nei eveneminten dêr't nije films sjen litten wurde (filmfestival) of dêr't kabaretmakkers harsels presintearje (teäterfestival).

Festivals tsjinje gauris ek om 'e bannen binnen in spesifike mienskip of subkultuer oan te heljen. De dielnimmers krije dan troch harren dielname oan it festival it gefoel dat se ta in religieuze, maatskiplike, etnyske of geografyske groep minsken hearre, wat sterk bydraacht oan it groepsbewustwêzen. Festivals soargje fierders fral foar fermaak, eat dat benammen wichtich wie foar't der in entertainmentyndustry bestie dy't syn produkten fia tillefyzje, radio, ynternet en oare media fersprate. Faak soargje festivals ek foar de fersprieding fan ynformaasje oer in beskaat ûnderwerp, fral as se in religieus, kultureel of etnysk tema hawwe.
Nederlânsk Kanker Ynstitút

It **Nederlânsk Kanker Ynstitút**, NKI, te Amsterdam is in ûndersyksynstitút dat yn 1913 oprjochte waard troch ûnder oaren de sjirurch Jacob Rotgans.
It NKI foarmet mei it Antoni van Leeuwenhoeksikehûs ien organisaasje. Yndertiid waard dy organisaasje it NKI-AVL neamd. Yn 2013 is de namme wizige yn **Antoni van Leeuwenhoek**, dat sadwaande in wittenskiplik ûndersyksynstitút en in spesjalisearre klinyk, rjochte op it bestriden fan de sykte kanker, omfiemet.
Sûnt 1973 is it Antoni van Leeuwenhoek yn Amsterdam Nij-West njonken it Slotervaartsikehûs festige.

Sintraal steane nije metoaden fan diagnostyk en behanneling. De primêre klusters fan het Antoni van Leeuwenhoek binne: Research, Hielkundich Onkologyske Disiplines, Medysk Onkologyske Disiplines, Radioterapy en Diagnostysk Onkologyske Disiplines.

Yn de iere njoggentiger jierren hat it NKI opwurkjend mei de medyske fakulteit fan de Frije Universiteit Amsterdam de Undersykskoalle Onkology Amsterdam (OOA) oprjochte foar postdoktoraal ûnderwiis en ûndersyk. Dy ûndersyksskoalle waard yn 1993 foar it earst akkreditearre troch de KNAW.

## Bekende (âld-)meiwurkers

* René Bernards
* Piet Borst
* Jonas Castelijns
* Daniël den Hoed
* Wanda de Kanter
* Yvette van Kooyk
* Ronald Plasterk
* Jacob Rotgans
* Willem Wassink

## Keppelingen om utens
*  NKI (''Netherlands Cancer Institute'')
*  Historad. ''Oer 100 jier radioterapy yn Nederlân, 1913-2013
Akademyske Dagen

De **Akademyske Dagen** (Nederlânsk en offisjeel: *Academische Dagen*) binne in evenemint yn 'e Fryske stêd Frjentsjer. It is in twadeisk barren dat sûnt 2018 elts jier oan it begjin fan july holden wurdt. Dêrby presintearje muzykkorpsen en oarsoartige muzykorganisaasjes, sportklups, oare kulturele ferienings en horekabedriuwen út Frjentsjer (en guon út oare plakken yn De&nbsp;Waadhoeke) harren oan it publyk. It barren is ferneamd nei de Universiteit fan Frjentsjer, dy't ek wol oantsjut waard as akademy. De grutste ûnderdielen fan 'e Akademyske Dagen binne it Nederlânsk Kampioenskip Keatsen foar 50+ en it muzykfestival Hjoed yn it Park.

De Akademyske Dagen wurde holden op ferskate lokaasjes yn 'e Frjentsjerter binnenstêd, wêrûnder de Bredepleats, de Martinytsjerke, de Foarstrjitte, de Dykstrjitte, it Riedhûsplein, de Eise Eisingastrjitte, de Sulverstrjitte, de Martenatún, it Noarderbolwurk en it Sjûkelân.

Organisaasjes dy't meidogge oan 'e Akademyske Dagen binne û.o. Atelier It Lytse Hûs, Bolwurktsjerkje De Mouterij, Brassband Greidebrass, Kafee De Bogt fen Guné, it Keninklik Eise Eisinga Planetarium, de Frjentsjerter Badmintonklup FBC '73, Follybalferiening DoskoActa, Fotorûnte De Siker, de Frjentsjerter Bridge Klup, Hânbalferiening Jupiter '76, it Stedsk Muzykkorps Harmony, Keatsferiening Jan Bogstra, it Keatsmuseum, it Koorndragershuisje, Kristlike Muzykferiening Advendo, de Kristlike Skoallemienskip Anna Maria van Schurman, it Museum Martena, Fuotbalferiening SC Frjentsjer, Scouting Andromeda, Showband Sternse Slotlanders, Skeelerferiening Slykrôlers (út Sint-Anne), Sportskoalle Blomketerp en Teehúske De Freule.

## Keppelings om utens
*Offisjele webside fan 'e Akademyske Dagen
Memel (rivier)

De **Memel** (Dútsk: *Memel*, Litousk: *Nemunas*, Wyt-Russysk: Нёман, *Nioman*, *Нёман*, Poalsk: *Niemen*, Russysk: Неман; *Neman*) is in rivier yn East-Jeropa mei in langte fan 937 kilometer en in streamgebiet fan 97.924 km². Hy rint troch Wyt-Ruslân en Litouwen en is oer de lêste 166 kilometer de grins mei de Russyske oblast Kaliningrad. Ynternasjonaal is de rivier ek bekend ûnder de namme *Neman*.

De rivier ûntspringt op 45 kilometer súdwestlik fan de Wyt-Russyske haadstêd Minsk en rint nei it westen oant Hrodna (Grodno) yn it fierste noardwesten fan Wyt-Ruslân. Dêr bûgt er ôf nei it noarden en giet krekt besuden Druskininkai de grins mei Litouwen foarby. By Kaunas komt de Neris (Wyt-Russysk: *Вілія*) derby en dêr leit sûnt 1959 in kearmar. Dêr bûgt de rivier wer ôf nei it westen en begjint de ûnderrin. De rivier is dêr folle breder, streamt stadiger en foarmet eilannen.

Dêrnei foarmet de Memel de grins mei de Russyske enklave Kaliningrad. Op de linkerigge leit hjir de stêd Sovjetsk. Op 48 kilometer fan de mûning ôf begjint de delta fan de Nemunas: earst splitst de rivier him yn de Rusne (noardlik) en de Matrosovka (súdlik), en dêrnei splitst de Rusne him yn Atmata (noard) en Skirvite (súd), wêrby't it eilân Rusne ûntstiet. De Litousk-Russyske grins rint it trajekt Rusne-Skirvite bylâns.

De rivier mûnet út yn it Koerske Haf, dat op de hichte fan Klaipėda in smelle ferbining mei de Eastsee hat. De stêd Klaipėda droech lange tiid deselde namme as de rivier: Memel.

De Memel wie ea befarber fan Hrodna ôf. Hjoed de dei is der noch mar oant Kaunas skipfeart mooglik fanwegen de bou fan keardaam krekt stream op fan Kaunas. Der binne kanalen nei de streamgebieten fan de Dnjepr, Weichsel en Pregolja (Pregel).

De grutste plakken oan de Memel binne Hrodna, Kaunas en Sovjetsk (eartiids: Tilsit).

## Trivia
* Te Tilsit waard yn 1807 de Frede fan Tilsit tusken Napoleon en tsaar Aleksander I op in flot yn de Memel sletten. De rivier wie doedestiids de Prusysk-Russyske grins, mar Ruslân lei doe oan de oare kant as no.
* De rivier komt foar yn de earste strofe fan it Dútske folksliet: *Von der Maas bis an die Memel*.
Lieg

**Lieg** is in doarp yn 'e Dútske dielsteat Rynlân-Palts yn 'e ferbânsgemeente Cochem. De ferbânsgemeente Cochem makket diel út fan 'e lânkring Cochem-Zell. 

## Bestjoer
Lieg is in saneamde *[[Ortsgemeinde]]* fan 'e ferbânsgemeente Cochem.

## It besjen wurdich
Lieg hat in pear monuminten fan fakwurk út de 17e, 18e en 19e iuw, dy't benammen oan de *Hauptstraße* steane. Oan de *Kirchstraße* stiet de katolike tsjerke, dy't wijd is oan de hillige Goär. Bûten it doarp steane (súdeastlik fan it doarp oan de L108) de Wendelinuskapel út 1908 en net fier dêr fan ôf (eastlik fan it doarp) in 18e iuwske kapel. 

## Sjoch ek
* Sint-Goärtsjerke
Sankt Goär (Lieg)

De **Sint-Goärtsjerke** (*Kirche Sankt Goar*) is de roomske parochytsjerke yn Lieg yn 'e Dútske dielsteat Rynlân-Palts (ferbânsgemeente Cochem).

## Skiednis
De hjoeddeiske tsjerke ferfong yn 1764 in oan 'e lokaal fereare hillige Goär wijde kapel. De bou fan 'e toer folge wat letter yn 1769. 

Fanwegen skuorren moast yn 'e 19e iuw in nij ferwulft ynbrocht wurde, it ferwulft fan it koer waard restaurearre. 

Yn maart 1945 waard de tsjerke by besjittings rekke op it dak. Dêrby gyngen fiif fan 'e oarspronklike ramen folslein ferlern. In restauraasje fan 'e tsjerke folge nei de kriich.

By de útfiering fan 'e nije liturgyke regels waard yn 'e jierren 1960 in nij folksalter oanlein. De preekstoel en de kommunybank oerlibben de feroarings spitigernôch net, mar it  barokke haadalter en in barok sydalter bleane by de fernijings sparre.

De tsjerke krige yn 2006 in nij piipoargel mei 9 registers. It waard boud troch de firma Hardt út Weilmünster.     

Yn 'e toer hingje trije klokken, wêrfan de âldste út 1479 stamt. Sawol yn 'e Earste- as yn 'e Twadde Wrâldkriich waarden de twa oare klokken omraand. Nei de Twadde Wrâldoarloch binne nije klokken getten, dy't troch de boargelike gemeente oan 'e tsjerke skonken binne.

## Ofbylden

Lieg, Sint-Goartsjerke, ynterieur.jpg|*Oersjoch ynterieur.*
Lieg, Sint-Goartsjerke, alter.jpg|*Alter.*


Lieg, Sint-Goartsjerke, alterbyld patroanhillige 1.jpg|*Byld patroanhillige Sint-Goär.*
Lieg, Sint-Goartsjerke, oargel.jpg|*Oargel.*


## Keppeling om utens
* Disposysje oargel op de side fan Hardt-Orgelbou
Keunstleavjend Genoatskip Pictura

**Keunstleavjend Genoatskip Pictura** (***Kunstlievend Genootschap Pictura***) (meast *Galerie Pictura* of yn 't koart *Pictura* neamd) is in feriening dy't de byldzjende keunst yn de stêd Grins befoarderje wol.

Pictura wol dat berikke troch it hâlden fan tentoanstellingen yn syn galery, in monumintaal gebou op de hoeke fan it Martinitsjerkhôf en de Sint-Walburgstrjitte.

De feriening waard formeel oprjochte op 6 maart 1832. Sadwaande is er ien fan de âldste keunstferieningen fan Nederlân, mei Arti et Amicitiae (Amsterdam), Keunstleafde, (Utert), *[[Teekengenootschap Pictura]]* (Doardt) en Pulchri (De Haach).

## It gebou
It gebou dêr't Pictura yn húsmannet, wurdt ek *Pictura* neamd. It stamt út de 14e iuw en waaard boud as weem fan de Sint-Walburchtsjerke. Fan 1467 ôf wurdt it brûkt as "gewoane" wente. Yn 1933 koe de feriening it gebou keapje, troch in skinking fan mr. F.F. Beukema. Nei him is de boppeseal ferneamd, de tentoanstellingsseal dy't fuortendaliks nei de keap reallisearre waard.

Pictura wie yn de begjinjierren fan De Ploeg in wichtich poadium foar dat keunstnerskollektyf.


Pictura3315.JPG|De âlde yngong fan Pictura oan it Martinitsjerkhôf (2008)
Pictura - bestuurskamer.jpg|Bestjoerskeamer of pronkkeamer


## Keppeling om utens
* Webside Pictura
Muzykferiening Hâld Moed

**Muzykferiening Hâld Moed** wie in muzykkorps út it Fryske doarp Easthim, yn 'e gemeente Súdwest-Fryslân (foarhinne Wymbritseradiel). It wie in feriening dy't fanfaremuzyk fersoarge, mei blaasynstruminten en slachwurk.

Hâld Moed waard yn 1924 oprjochte, mar mids 2018, koart foar it 95-jierrich jubileum, waard it muzykkorps opheft. Reden wie it al jierren tebekrinnende ledetal; op it lêst wiene der noch sa'n acht leden oer. Bykommend probleem wie dat dy allegear sa stadichoan op jierren begûnen te reitsjen en der gewoan gjin oanwaaks fan nij talint yn Easthim bestie.

It fergees tagonklike ôfskiedskonsert fan Fanfare Hâld Moed waard op 7&nbsp;july 2018 yn 't Himsterhûs holden, it doarpshûs fan Easthim. De lieding dêroer hie dirigint Siemen Hoekstra. Ek Gurbe Douwstra, in freon fan it muzykkorps ferliende oan dy jûn syn meiwurking.

## Keppelings om utens
*Offisjele webside fan Muzykferiening Hâld Moed
Evenemint

In **evenemint** is in ferpleatsber, organisearre barren yn 'e foarm fan in manifestaasje. Yn 'e regel is in evenemint publyk tagonklik (sij it faak tsjin betelling), mar it komt ek foar dat it om in besletten bedriuwsbarren giet. Men sprekt lykwols meastal fan in evenemint as it om in ien- of meardeisk barren giet op it mêd fan keunst (lykas in tentoanstelling), kultuer (lykas in iepenloftspul), muzyk (lykas in konsert of muzykfestival), sport (lykas in wrâldkampioenskip), godstsjinst (lykas in organisearre beafeart), skiednis (lykas in betinking) of wittenskip (lykas in kongres). Foarbylden fan grutte ynternasjonale eveneminten binne de Olympyske Spullen, it Eurofyzjesongfestival en de Wrâldtentoanstelling.

By de organisaasje fan in evenemint hat men mei in protte dingen te krijen: bgl. marketing, it plakken fan affysjes, it meitsjen fan oankundigings, it ferstjoeren fan útnûgings, it ferwurkjen fan reservearrrings, en it regeljen fan kaarteferkeap, parkeargelegenheid, garderôbe, befeiliging, húskes, catering, muzyk en fermaak. Grutte eveneminten wurde gauris yn 'e iepen loft holden, mar it komt ek foar dat se yn saneamde evenemintehallen plakfine, lykas it WTC Expo, de Jierbeurs, de RAI of Ahoy. Ek wurde eveneminten wol holden yn stadions dy't ornaris foar it spyljen fan sportwedstriden brûkt wurde, lykas Thialf, it GelreDome of de Amsterdam Arena.

## Sjoch ek
*festival
Scouting Andromeda

**Scouting Andromeda** is in paadfinerijklub yn 'e Fryske stêd Frjentsjer, dêr't  bern fan sân&nbsp;jier ôf lid fan wurde kinne. De feriening waard oprjochte yn novimber 1985, en beskikt oer in gebou mei in grut iepen terrein oan 'e Jan Stapertleane nûmer 12.

Eltse freedtejûn en sneontemoarn komme de jonge paadfiners dêr gear foar ôfwikseljende aktiviteiten. Dêrby leare de bern boartsjenderwize alderhanne feardichheden. Grûnslach fan it hiele spul is gearwurkjen, bûtendoar wêzen en it oanfiterjen fan selsstannichheid. Behalven aktiviteiten yn Frjentsjer te organisearjen, giet de feriening út en troch ek mei de jonge leden op kamp yn it bûtenlân; sa hawwe se yn it ferline arlris nei Ingelân, Denemark, Sweden en Lúksemboarch west.

Under de Akademyske Dagen fan 2018 presintearre Scouting Andromeda him as organisaasje mei in troch de leden sels boude toubrêge oer de stedsgrêft by de roomske Sint-Fransiskustsjerke, oan 'e Godsikker.

## Keppelings om utens
*Offisjele webside fan Scouting Andromeda
Sint-Odulfuspaad

It **Sint-Odulfuspaad** (Nederlânsk en offisjeel: *Sint-Odulphuspad*) is in kuierpaad yn 'e Fryske Súdwesthoeke. It bestiet út ferskate trajekten, dy't mei-inoar in ôfstân fan 260&nbsp;km hawwe. De gearstalling fan it paad, fierhinne út besteande rûtes, wie in inisjatyf fan 'e Stifting Lytse Marren, mei as doel om it kuiertoerisme yn Súdwest-Fryslân oan te fiterjen.

It Sint-Odulfuspaad waard ein juny 2018 feestlik iepene yn it doarp Westhim. Dêrby bea Harold Visser, de foarsitter fan 'e Stifting Lytse Marren, it earste eksimplaar fan it *St. Odulphusboek* oan deputearre Michiel Schrier oan. Dat boek befettet alderhanne ynformaasje oer it paad sels en de ferskate besjensweardichheden oan 'e rûte, wêrûnder de lânskipsskientme en de rike kleasterskiednis fan 'e Súdwesthoeke en oare nijsgjirrige histoaryske wittensweardichheden oer dy krite. 

Kuierders dy't it Sint-Odulfuspaad berinne, kinne mei in stimpelkaart by ferskate stimpelposten oan 'e rûte del. Oan 'e ein fan 'e tocht kinne se tsjin ynlevering fan in folle stimpelkaart in unyk oantinken oan it Sint-Odulfuspaad krije, besteande út in stikje ikehout getten yn hars. It hout datearret fan 1197, en makke foarhinne diel út fan 'e beskoeiïng fan in wettersaad by it tolfde-iuwske Sint-Nikolaaskleaster yn Himmelum. By it stikje hout wurdt in sertifikaat fan echtheid levere dat ûndertekene is troch in dendrolooch.

## Keppelings om utens
*Offisjele webside fan it Sint-Odulfuspaad
Andréastsjerke (Katwyk oan See)

De **Andréas- of Alde Tsjerke** (*Oude Kerk*) is in protestanske tsjerke oan 'e Boulevard fan Katwyk oan See. De tsjerklike gemeente is Nederlânsk-herfoarme en oansletten by de Protestanske Tsjerke yn Nederlân. Foar de reformaasje wie de tsjerke wijd oan de apostel Andréas. Fanwegen de kleur krige de tsjerke yn de folksmûle ek de namme **Wite Tsjerke** (*Witte Kerk*) It gebou hat 1400 sitplakken.      
## Skiednis
Doe't Katwyk oan See yn 1460 in selsstannige parochy waard, fûn de bou fan de tsjerke as in trijeskippige krústsjerke plak. De tsjerke, yn 'e katolike tiid wijd oan de apostel Andréas, waard op 5 april en 24 maaie 1571 plondere troch de wettergeuzen. Ien fan har, Jacob fan Billeken, waard op 23 of 24 juny finzen nommen, útheard en ophongen yn de dunen fan Katwyk. Letter, mei it Belis fan Leien, waard it tek en it boppeste diel fan de muorren fan 'e tsjerke fernield. Nei alle gedachten waard it súdlike sydskip tusken 1580 en 1590 wer opboud. De klok stamt út 1594.

Yn 1709 waard de tsjerke útwreide mei in noardlik sydskip. Sûnt 1791 wiene der gjin beïerdigingen mear yn de tsjerke. Yn dat jier waard in nij tsjerkhôf eastlik fan it doarp yn gebrûk nommen. 

Oant 1836 hie de tsjerke in toer mei in spits, mar troch de stoarm fan 29 novimber waard dy sa bot skeind, dat ôfbraak needsaaklik waard. Yn stee dêrfan krige de toer in achtkante koepel as ôfsluting.   

Mei de bou fan de Nije Tsjerke oan 'e Foarstrjitte yn 1887 waard de Alde Tsjerke yn 1890 ferkocht foar 6000 gûne. Oant 1921 die de eardere tsjerke tsjinst as skuorre fan 'e N.V. Rederij Katwijk, dy't eigner wie fan in tal skûten. Ek waarden der sâlt en saken foar skippen opslein yn it gebou en fiksnetten reparearre. Yn 1921 kocht de tsjerklike gemeente it gebou foar 45.000 gûne werom. De foltôging fan 'e ferbouwing om it gebou wer as tsjerke geskikt te meitsjen wie op 27 febrewaris 1924. 

Yn 'e Twadde Wrâldkriich joech de *Ortskommandant* opdracht om yn it ramt fan 'e oanlis fan 'e Atlantikwall de tsjerke lykas de hûzen oan de boulevard ôf te brekken. In tûke oannimmer wist lykwols de tsjerke te sparjen; hy briek allinne de toer oant it dak ôf en dêrmei beskôge er it wurk as dien. It ynterieur en it oargel wiene al earder yn feiligens brocht. De toer waard yn 1952 wer opboud, mar net folslein yn 'e selde styl as foarhinne. 

It ynterieur en it eksterieur ûndergyngen sûnt 2009 in renovaasje. Dat wie benammen nedich fanwegen de sâltfoarming yn it muorrewurk. Nei de ferwidering fan 'e wite farve krige de tsjerke in behanneling mei kalkpleister. Sadwaande is de tsjerke net mear wyt, mar ljochtgriis.

## Omjouwing
Foar de tsjerke stiet it stânbyld de "Fiskerswiddo mei Soan" fan Louis van der Noordaa. It monumint waard oprjochte ta oantins fan fiskers út Katwyk oan See, dy't yn de Earste Wrâldkriich troch seeminen omkamen. 

## Oargel
It oargel fan 'e Andréastsjerke is yn 1995 boud troch de firma J.L. van den Heuvel út Doardt. It front fan it oargel stamt lykwols noch fan 1923.

## Keppeling om utens
* Tsjerkeskiednis Katwyk oan See
* Disposysje oargel
Charles-Ferdinand Ramuz

**Charles-Ferdinand Ramuz** (Cully (ûnder Lausanne), 24 septimber 1878 - Pully, 23 maaie 1947) wie in Switserske, Frânsktalige skriuwer en dichter.

Hy studearre filosofy oan de Universiteit fan Lausanne. Fan 1903 oant 1914 wenne er yn Parys. Fanwegen de Earste Wrâldkriich gie er werom nei syn heitelân. Yn 1927 waard er ûnderskieden mei de Gottfried-Keller-Priis.

Ien fan syn bekendste wurken is it melodrama *[[Histoire du Soldat]]*, dat troch Igor Stravinski op muzyk set is.

Ramuz' hold, oars as oare Switserske skriuwers, fêst oan de op de sprektaal fan Frânsk-Switserske boeren inte skriuwstyl. Dat kaam him te stean op de nedige wjerstân yn de literêre rûnten fan Parys. Yn 1926 kamen foar- en tsjinstanners fan de skriuwer yn ferset yn in bondel essays mei de titel *Pour ou contre C. F. Ramuz* (1926). De skriuwer reagearre dêrnei yn 1929 mei de apology *Lettre à Bernard Grasset*. Dêryn sette er, foar it Skoallefrânsk dat yn de measte Frânske romans de boppetoan fiert, syn eigen taalfariant oer: it *Iepenloftfrânsk*.

## Publikaasjes

In kar-út:
**Le petit village* (poëzy) (1903)
**Aline* (1905)
**Jean-Luc persécuté* (1909)
**Aimé Pache, peintre vaudois* (1911)
**Vie de Samuel Belet* (1913)
**Raison d'être* (1914)
**Le Règne de l'esprit malin* (1917)
**La Guérison des malades* (1917)
*It libretto fan *[[Histoire du Soldat]]* (1918) (fertaald troch Martinus Nijhoff as *De Geschiedenis van de Soldaat*, 1930)
**Les Signes parmi nous* (1919)
**Salutation paysanne* (1919)
**Terre du ciel* (1921)
**Présence de la mort* (1922)
**La Séparation des races* (1922)
**Passage du poète* (1923)
**L'amour du monde* (1925)
**La Grande Peur dans la montagne* (1926)
**La Beauté sur la terre* (1927)
**Adam et Eve* (1932)
**Derborence* (1934)
**Questions* (1935)
**Le Garçon savoyard* (1936)
**Taille de l'homme* (1937)
**Besoin de grandeur* (1937)
**Si le soleil ne revenait pas... (1937)
**Paris, notes d'un vaudois* (1938)
**Découverte du monde* (1939)
**La guerre aux papiers* (1942)
**René Auberjonois* (1943)
**Nouvelles'' (1944)

## Trivia
* Charles-Ferdinand Ramuz stiet ôfbyld op it biljet fan 200 Switserske frank.
* De literatuurpriis Grand Prix C. F. Ramuz is nei him ferneamd en wurdt sûnt 1955 eltse fiif jier útrikt.

## Keppelingen om utens
*  Fanside www.lesamisderamuz
*  Fanside
Follybalferiening DoskoActa

**Follybalferiening DoskoActa** (Nederlânsk en offisjeel: *Volleybalvereniging DoskoActa*) is in follybalklup út 'e Fryske stêd Frjentsjer. De feriening is yn 2006 ûntstien út in fúzje fan twa eardere follybalklubs, Dosko en Acta. Dosko (in ôfkoarting fan *Door Onderlinge Samenwerking Komt Overwinning*) wie de earste follybalferiening fan Frjentsjer, en waard yn 1955 oprjochte. De trenings fine by DoskoActa plak op 'e moandei- en woansdeitejûn, wylst de wedstriden almeast op sneon falle.

By DoskoActa kinne leden fan jong oant âld telâne. Bern dy't op 'e basisskoalle sitte, kinne by de feriening oan it saneamde Cool Moves Volley (CMV) dwaan, in oanpaste foarm wêrby't harren stapsgewiis, ferdield oer seis oprinnende nivo's (1 o/m
6), it follybalspul oanleard wurdt. De jongerein fanôf it fuortset ûnderwiis spilet de 'normale' foarm fan follybal, ferdield oer trije leeftydskategoryen (A o/m C).

Folwoeksenen kinne by DoskoActa ek oan kompetysjefollybal dwaan, dêr't de klup ferskate teams foar hat. Alle tiims wurde begelaat troch treners en coaches. Foar ferfier fan jeugdspilers fan en nei wedstriden en foar it waskjen fan 'e sporttenu's wurdt in berop dien op 'e âlden. De feriening telt lykwols ek in grutte groep folwoeksenen dy't allinnich op 'e moandeitejûnen delkomme om te follyballen as foarm fan ferdivedaasje, en hielendal net oan wedstriden meidogge.

## Keppelings om utens
*Offisjele webside fan Follybalferiening DoskoActa
Fotorûnte De Siker

**Fotorûnte De Siker** (Nederlânsk en offisjeel: *Fotokring De Zoeker*) is in feriening foar amateurfotografy yn 'e Fryske stêd Frjentsjer. De klup waard yn 2001 oprjochte, en hat likernôch tweintich leden (anno 2018).

De jûns fan eltse trêde tiisdei fan 'e moanne is der in gearkomste yn it tsjinstesintrum yn 'e Frjentsjerter Botniasteech, wêrby't de leden yn ynformele sfear inoars foto's besjogge en der kommentaar op jouwe. Teffens wurde der tips útwiksele, en út en troch wurde der ekspêrs útnûge om in lêzing te jaan.

## Keppelings om utens
*Offisjele webside fan Fotorûnte De Zoeker
Sint-Fransiskustsjerke (Frjentsjer)

De **Sint-Fransiskustsjerke** (Nederlânsk en offisjeel: *Sint-Franciscuskerk*) is in roomsk tsjerkegebou yn 'e Fryske stêd Frjentsjer. De tsjerke falt ûnder de Hillige Jakobusparochy yn it bisdom Grins-Ljouwert.
__NOTOC__
## Skiednis
De Fransiskusparochy yn Frjentsjer waard yn 1637 oprjochte troch de Fransiskanen (minderbruorren), folgelingen fan Fransiskus fan Assisi. 

Yn 1865 waard oan 'e Godsikker, yn 'e Frjentsjerter binnenstêd, de earste Sint-Fransiskustsjerke boud. Dat wie in hege neogoatyske krústsjerke fan 'e arsjitekt Carl Weber (1820-1908). De tsjerke waard yn 1963 fanwegen brekfalligens ôfbrutsen en ferfongen troch it hjoeddeistige gebou, dat nei in ûntwerp fan arsjitekt Herman van Wissen boud waard.

De Sint-Fransiskusparochy fusearre mei oare parochy's út de omkriten ta de Hillige Jakobusparochy. 
## Beskriuwing
De Sint-Fransiskustsjerke hat in modern uterlik, mei in lege, fjouwerkantige klokketoer mei twa klokken deryn dy't fan bûtenôf sichtber binne. 

## Oargel
It oargel datearret fan 1888 en waard boud troch Adema mei gebrûk fan âlder piipwurk. De Sint-Fransiskustsjerke hie foarhinne ek in koaroargel út 1977, dat makke wie troch Flentrop, en ôfkomstich wie út 'e Grutte Tsjerke fan Harns.
Kristlike Muzykferiening Advendo (Frjentsjer)

De **Kristlike Muzykferiening Advendo** (Nederlânsk en offisjeel: *Christelijke Muziekvereniging Advendo*) is in muzykkorps yn 'e Fryske stêd Frjentsjer. It waard oprjochte yn 1922 en bestiet út in opliedingsorkest en in A-orkest, dy't allebeide ûnder lieding steane fan dirigint Siemen Hoekstra. De feriening is in harmony-orkest, dat behalven it slachwurk en de koperblaasynstruminten dy't fanfares en brassbands hawwe, ek beskikt oer houtblaasynstruminten, lykas klarinet, dwersfluit, hobo en fagot.

Advendo fersoarget yn Frjentsjer elts jier twa fêste optredens, te witten it Foarjierskonsert en it konsert ûnder de Agraryske Dagen, dy't yn septimber fierd wurde. Fierders ferlient it muzykkorps elts jier ek syn meiwurking oan 'e Nasjonale Deadebetinking yn Frjentsjer, op 4&nbsp;maaie, de yntocht fan 'e Fjouwerjûnetocht (better bekend ûnder Nederlânske beneaming *Avondvierdaagse*), de yntocht fan Sinteklaas, en de Krystnachttsjinst yn 'e Martinytsjerke. Yn 2018 fersoarge Advendo ek ûnder de Akademyske Dagen in konsert, dat holden waard yn 'e iepen loft op 'e Bredepleats.

## Keppelings om utens
*Offisjele webside fan 'e Kristlike Muzykferiening Advendo
Frjentsjerter Bridge Klup

De **Frjentsjerter Bridge Klup** (Nederlânsk en offisjeel: *Franeker Bridge Club*, gauris ôfkoarte ta **FBC**) is in klup op it mêd fan it kaartspul bridge yn 'e Fryske stêd Frjentsjer. De feriening waard oprjochte yn 1950 en is oansletten by it Nederlânsk Bridge Bûn (NBB). De Frjentsjerter Bridge Klup telde yn 2018 156 leden, dy't op tiisdeitejûn en/of op tongersdeitemiddei gearkomme yn Partycentrum Bloemketerp om op trije ûnderskate nivo's yn kompetysjeferbân te bridgen.

Behalven it fasilitearjen fan it bridgespul foar de leden, wol de Frjentsjerter Bridge Klup it spyljen fan bridge yn noardwestlik Fryslân oanfiterje. Dêrom wurde kursussen oanbean foar begjinners, lju dy't it spul al wat kinne, en spilers dy't op heech nivo fierder wolle. By genôch dielname wurde sokke kursussen holden op moandeitejûn of woansdeitemiddei. Ien kear yn 't jier, op 'e lêste sneon fan 'e hjerstfakânsje, organisearret de Frjentsjerter Bridge Klup fierders it Waadhoeke Bridge Toernoai, dêr't likernôch 180 spilers út hiel Nederlân op ôfkomme. Under de Akademyske Dagen fan 2018 besocht de Frjentsjerter Bridge Klup it bridgespul ûnder de oandacht fan in breder publyk te bringen troch it útdielen fan promoasjemateriaal en it spyljen fan demonstraasjepartijen.

## Keppelings om utens
*Offisjele webside fan 'e Frjentsjerter Bridge Klup
Showband Sternse Slotlanders

**Showband Sternse Slotlanders** is in grut muzykkorps yn 'e Fryske stêd Frjentsjer. De feriening waard yn septimber 1955 oprjochte as in 'tradisjonele' drumband, mar woeks troch de jierren hinne út ta in moderne showband, dy't him sawol mei muzyk as mei dûns dwaande hâldt. De dûns wurdt fersoarge troch in eigen ôfdieling findelswaaisters (troch de band sels *color guards* neamd).

Showband Sternse Slotlanders stuolket op twa begjinsels: it oanmeitsjen fan moaie ûnderfinings en oantinkens foar de leden, en it fersoargjen fan entertainment foar it publyk. Om lidmaatskip oantreklik te meitsjen rjochtet de band him op persoanlike ûntjouwing en groepsûntwikkeling. Der wurdt oanhâldend socht nei in goede blâns tusken prestaasje en ferdivedaasje.

Showband Sternse Slotlanders jout in protte optredens yn binnen- en bûtenlân en docht mei oan taptoes. Dêrby binne ûnderwilens al in protte prizen wûn, lykas de gouden medalje op 'e showwedstriden fan it Wrâld Muzyk Konkoers (WMC) 2017, dat holden waard yn it Limburchske Tsjerkrie.

## Keppelings om utens
*Offisjele webside fan Showband Sternse Slotlanders
Stedsk Muzykkorps Harmony

It **Stedsk Muzykkorps Harmony** (Nederlânsk en offisjeel: *Stedelijk Muziekkorps Harmonie*) is in muzykkorps yn 'e Fryske stêd Frjentsjer. Sa't de namme al seit is de feriening in harmonyorkest dat wijd is oan it meitsjen fan hafabra. Dêrby wurdt in breed rippertwaar spile, mei sjenres dy't útinoar rinne fan klassike walsen oant jazz en popmuzyk. It Stedsk Muzykkorps Harmony waard oprjochte yn 1854, en fiert sadwaande yn 2019 syn 165-jierrich bestean. Dêrmei is it it âldste muzykkorps fan Fryslân en ien fan 'e âldsten fan hiel Nederlân. 

It Stedsk Muzykkorps Harmony wurket mei oan ferskate eveneminten yn Frjentsjer en omkriten. Sa spilet it elts jier by de Frjentsjerter fiering fan Keningsdei, en fierders by de PC, de Agraryske Dagen, de yntocht fan 'e Fjouwerjûnetocht (better bekend ûnder Nederlânske beneaming *Avondvierdaagse*) en ferskate oare festivals. Yn 2018 ferliende it Stedsk Muzykkorps Harmony dêrnjonken syn meiwurking oan it súksesfolle teäterstik *[[Lost in the Greenhouse]]*, dat yn it ramt fan Ljouwert/Fryslân Kulturele Haadstêd fan Jeropa 2018 opfierd waard yn 'e kassen fan Seisbierrum.

## Keppelings om utens
*Offisjele webside fan it Stedsk Muzykkorps Harmony
Skeelerferiening Slykrôlers

**Skeelerferiening Slykrôlers** (Nederlânsk en offisjeel: *Skeelervereniging Slikrollers*) is in sportklub út it Fryske doarp Sint-Anne, op It Bilt, dy't him taleit op skeelerjen (of inline-skaten, sa't it ek wol neamd wurdt). De feriening is op 12&nbsp;maaie 2006 oprjochte en it tal leden woeks anno 2018 noch elts jier oan. De namme ferwiist nei It Bilt, dat út oanslike lân bestiet, yn kombinaasje mei it feit dat skeelers fjouwer lytse tsjiltsjes efterinoar hawwe dêr't de skeelerder op rôlet.

Neffens de presintaasje fan Skeelerferiening Slykrôlers ûnder de Akademyske Dagen fan 2018 yn Frjentsjer, wêrby't it publyk oanbean waard om ûnder begelieding in rûntsje op skeelers om 'e Martinytsjerke hinne te meitsjen, giet it om "in supergesellige klub [...] foar jong en âld." In wichtich doel fan de Slykrôlers is it oanfiterjen fan 'e skeelersport yn de gemeente De&nbsp;Waadhoeke. Dêrta fine der eltse wike trenings plak op 'e skeelerbaan fan de feriening yn Sint-Anne.

## Keppelings om utens
*Offisjele webside fan Skeelerferiening Slykrôlers
Reesttsjerke (Balkbrêge)

De **Reesttsjerke** (Nederlânsk: *Reestkerk*) is de tsjerke fan 'e protestanske gemeente Ald Avereest-Balkbrêge, Oerisel. De gemeente makket gebrûk fan twa tsjerken: de eardere herfoarme tsjerke, dy't de namme Reesttsjerke krige, en de eardere grifformearde tsjerke, dy't de namme Brêgetsjerke (*Brugkerk*) krige. Wikseljend wurden tsjerketsjinsten yn ien fan 'e twa gebouwen holden.  

## Skiednis
Avereest ûntstie yn de 12e iuw nei't lân oanmakke wie oan it rivierke de Reest. Doe lei it gebiet fan 'e parochy oan beide kanten fan it rivierke, sawol yn Drinte as yn Oerisel. Nei de reformaasje oan it begjin fan de 17e iuw rekke de âlde tsjerke yn it neigean en stoartte yn 1635 yn. Der fûn in fernijng fan de tsjerke plak, dy't yn 'e 19e iuw ek yn it neigean rekke en ferfongen waard troch de hjoeddeiske tsjerke.    

In gevelstsien tsjûget der fan dat de neoklassisistyske tsjerke yn 1852 boud waard. It T-foarmige gebou is ienfâldich, hat in dakruter boppe de gevel en rûnbôgefinsters. Oan de tsjerke is yn 1981 in houten sinnewizer oanbrocht, nei't in âldere sinnewizer yn de Twadde Wrâldkriich ferdwûn is. Yn 'e toer hinget in klok út 1698 mei in diameter fan 77,8 sintimeter. In twadde klok út 1638 is nei de foardering troch de besetter yn 'e Twadde Wrâldkriich net weromkommen. 

De tsjerke waard nei 150 jier yn 'e jierren 1980 restaurearre nei't de ferleging fan de grûnwetterstân fersakkingen feroarsake hie.

Foar it behâld fan 'e tsjerke as religieus gebou is yn 2010 de stifting "*Vrienden van de Reestkerk*" oprjochte. Yn 2015 kaam der in ein oan in grutte ferbouwing. Oan 'e tsjerke waard in fasilitêr bygebou boud en û.o. binne de tsjerkebanken oanpast om it sitgemak te ferbetterjen. Njonken de tsjerketsjinsten ferhiert de protestanske gemeente de tsjerke oan de stifting foar kulturele aktiviteiten.  

## Oargel
It oargel waard yn 1866 troch J. van Loo boud. Yn 1903 fûn der in útwreiding mei in boppewurk fan J. Proper plak. Ek it oargel waard by de lêste tsjerkerenovaasje restaurearre. 

## Keppeling om utens
* Stifting Vrienden van de Reestkerk
Oerstreamdelling

In **oerstreamdelling** (Dútsk: *Urstromtal*) is in brede delling, dy't yn in iistiid foarme is oan de foet fan in aktyf, mar lange tiid op itselde plak lizzend, iisfront. In oerstreamdelling ûntstiet meidat ôfrinnend raanwetter fan it lâniis him fermingt mei wetter fan rivieren en in útwei siket lâns de foet fan de iismassa.

By de fergletsjering ûnder het Saaliën binne yn Nederlân ek in stikmannich oerstreamdellingen foarme. Bekend is de oerstreamdelling fan de Oeriselske Fecht, dy't foarme is yn it saneamde Drinte-stadium yn it Saalien. De grins fan it lâniis yn it noarden fan Nederlân lei doe op de line Teksel - Wieringen - Gaasterlân - Urk - Stienwyk - Súdwâlde - Emmen. It raanwetter fan de iiskap socht mei rivierwetter út it suden in útwei nei it westen. De oerstreamdelling fan de Fecht wie in stik grutter as de hjoeddeiske Fechtdelling. Yn it noarden fan de oerstreamdelling streamt no it rivierke de Reest, yn it suden de hjoeddeiske rivier de Fecht. De delling rûn ek fier nei it westen ta. Sa binne der spoaren fûn tichteby it Swifterbant fan no yn East Flevolân.
In oar bekende oerstreamdelling is dy fan de Hunze yn Drinte, dy't foarme waard doe't it lâniis him fierder weromlutsen hie ta in iisfront yn East-Grinslân
Dei fan it Waad

De **Dei fan it Waad** (Nederlânsk en offisjeel: *Dag van het Wad*) is in festival dat sûnt 2009 elts jier yn it lêste wykein (nettsjinsteande de namme) yn juny of it earste wykein yn july holden wurdt. Dêrby wurdt fierd dat It Waad yn 2009 opnommen waard op 'e Wrâlderfgoedlist fan 'e UNESCO. Op 'e dagen (sneon en snein, en faak ek al op freed) fan 'e Dei fan it Waad wurde oeral op It Waad eveneminten organisearre dy't de Waadsee as tema hawwe. 

## Organisaasjes en aktiviteiten
Yn 2018 diene bygelyks oan 'e Dei fan it Waad mei: it Natoerynformaasjesintrum Balchsân yn De Helder; it museum en seehûne-opfangsintrum Ecomare op Teksel; it Waadsintrum en See-akwarium De Noardwester op Flylân; VVV Skylge; VVV It Amelân; it besikerssintrum fan it Nasjonaal Park Skiermûntseach en de VVV Skiermûntseach; it Ofslútdyk Waad Sintrum yn Koarnwertersân; de VVV Harns; it Kweldersintrum Noarderleech yn Hallum; it Waadbelibbingssintrum De Noardhoarn yn Holwert; It Garnalefabryk yn Moddergat; de haven fan Lauwerseach; en it MuzeeAquarium yn Delfsyl. 

Belangstellenden koene doe ekskurzjes meitsje nei de sânbank It Balchsân by De Helder en oer it Waad sels fan ferskate plakken op 'e Waadeilannen ôf. Ek koene se te garnalefiskjen gean út De Oever wei, in selfy meitsje by de Walfiskfontein yn Harns, op rûnlieding gean troch it Noarderleech by Hallum, de terp fan Hegebeintum besichtigje, stegerfiskje yn Lauwerseach en op 'e seedyk sliepe yn it Grinslânske Noardpoldersyl. Yn Peazens-Moddergat wurdt fierders sûnt 2017 yn it ramt fan 'e Dei fan it Waad de Dei fan de Fiskerij holden.

## Keppelings om utens
*Offisjele webside fan 'e Dei fan it Waad
Grutte of Sint-Klemenstsjerke (Stienwyk)

De **Grutte of Sint-Klemenstsjerke** (*Grote of Sint-Clemenskerk*) is in tsjerke fan 'e protestanske gemeente fan Stienwyk, Oerisel. De tsjerke wie foar de reformaasje wijd oan 'e hillige paus Klemens I.

## Skiednis
Op it plak fan 'e hjoeddeiske tsjerke stie om likernôch 900 hinne in houten tsjerke. De houten tsjerke waard letter opfolge troch ferskate tsjerken fan dowestien en bakstien. Utwreidings fûnen in mannich kear plak. It âldste diel fan 'e tsjintwurdige tsjerke is it koer, dat yn 1409 boud waard.

Yn 1466 waard útein set mei de bou fan 'e toer, dy't yn 1511 foltôge waard. In stoarm die yn 1558 de spits fan 'e toer boppe de tsjerke fallen. Dêrby gyng it stiennen ferwulft ferlern. It waard ferfongen troch in houten tonferwulft. Yn 'e roomske tiid stiene der wol tsien alters yn 'e tsjerke. Nei't de troepen fan prins Maurits Stienwyk yn 'e simmer fan 1592 ferovere, waard de tsjerke geskikt makke foar de protestanske earetsjinst. It meastepart fan it roomske ynterieur gie doe ferlern. Wol binne der in tal grêfsarken út dy tiid bewarre bleaun. 

It tonferwulft fan it middenskip waard yn 1853 wei efter in houten plafond. By de restauraasje fan 'e jierren 1970 is it tonferwulft wer foar it ljocht helle.
Yn 'e tsjerke hingje njoggen koperen kroanluchters, dêr't fjouwer fan ôfkomstich binne út de Rypster Salviustsjerke. 

De yn 1558 omwaaide spits waard yn 'e jierren 1913-1915 rekonstruearre. Mei in hichte fan 87 is it de heechste tsjerketoer fan Oerisel.

Yn 'e jierren 1974-1981 hat in grutte restauraasje plakfûn. By de restauraasje binne in tal fûneminten ûntdutsen, ûnder oaren dy fan in âldere toer út likernôch 1200. 

## Ynrjochting
Ut de katolike tiid fan 'e tsjerke stamme noch in tal grêfsarken oer de flier. By de restauraasje yn 'e jierren 1970 binne de fresko's oan it ferwulft restaurearre of op 'e nij oanbrocht. De âldste fresko's stamme út 1633. De kânsel stamt út de 17e iuw. Achter it oargel is in doarke út 1633 mei it ôfbyld fan Sint-Klemens. 

Yn 'e klokkestoel hingje seis klokken. Twa klokken datearje út 1604 en 1638, de oare klokken binne net âld. Yn 'e foartsjerke stiet noch in skansearre klok út 1638 dy't yn 'e Lytse Tsjerke (*Kleine Kerk*) hongen hat.    

## Oargel
It oargel fan 'e Grutte Tsjerke datearret fan 1860 en waard troch Petrus van Oeckelen boud. It ynstrumint heart ta de grutste noch besteande oargels dy't Van Oeckelen boud hat.  

## Keppeling om utens
* Disposysje oargel op de side fan Flentrop Orgelbouw
The Sacred Riana

**Marie Antoinette Riana Graharani**, ek **Riana Antoinette** (Djakarta, 13 july 1992) is in Yndonezysk yllúzjoniste en gûchelster, dy't optreedt ûnder de skûlnamme **The Sacred Riana**.

Yn 2017 wûn hja de talintejacht *[[Asia's Got Talent]]* yn Singapoer. "The Sacred Riana" ferskynde ek yn it NBC-programma *[[America's Got Talent]]* yn 2018.
Dei fan de Fiskerij

De **Dei fan de Fiskerij** (de offisjele namme is Frysktalich) is in evenemint wijd oan 'e fiskerijsektor yn 'e âlde fiskersdoarpen Peazens en Moddergat oan 'e noardeastkust fan Fryslân. Dit barren wurdt sûnt 2017 elts jier yn it lêste wykein yn juny of it earste wykein fan july holden yn it ramt fan 'e bredere Dei fan it Waad. De Dei fan de Fiskerij is in inisjatyf fan Anke Bijlsma en it Garnalefabryk yn Moddergat, yn gearwurking mei Doarpsbelang Peazens-Moddergat en tritich fiskers út Noardeast-Fryslân.

## Beskriuwing
De Dei fan de Fiskerij markearret it begjin fan it seizoen fan 'e garnalefiskerij, en wurdt dêrom formeel iepene troch de Garnalekeninginne fan it Grinslânske Sâltkamp en dy har Fryske hofdames. Dat dogge de trije fammen troch ritueel de garnalefangst oer de seedyk te dragen fan in fiskersboatsje nei it âlde Garnalefabryk, westlik fan Moddergat.

Op 'e Dei fan de Fiskerij wurdt besocht en bring de fiskerijsektor posityf ûnder de oandacht fan it publyk. Dêrta leine bygelyks by de edysje fan 2018 trije kotters deun ûnder de dyk by Moddergat. By floed koene belangstellenden dêr foar besichtiging hinne roeie yn in boatsje, en by êb koene se der oer It Waad hinne rinne. Dêrnjonken biedt de Dei fan de Fiskerij ek demonstraasjes, ynformaasje oer de histoaryske fiskerij en aktiviteiten mei muzyk en iterij.

## Keppelings om utens
*Offisjele webside fan it Garnalefabryk mei oandacht foar de Dei fan de Fiskerij
Moetingstsjerke (Mearum)

De **Moetingstsjerke** (*Ontmoetingskerk*) oan 'e Krúswei yn Mearum (Grinslân) wie in grifformearde tsjerke en is tsjintwurdich ien fan 'e tsjerken fan 'e protestanske gemeente Mearum-Noardwyk.

## Skiednis
De tsjerke waard boud foar de grifformearde gemeente fan Mearum, dy't op 12 april 1852 troch dûmny T.F. de Haan ynstituearre wie. Yn dat jier waard in earste tsjerke foar de fan 'e Nederlânsk Herfoarme Tsjerke ôfskieden gemeente boud. De gemeente woeks yn ledetal hurd en al rillegau wie de gemeente oan in nije tsjerke ta. Yn 1926 waard de hjoeddeiske krústsjerke yn gebrûk nommen op in lokaasje, dy't skeef efter de earste tsjerke leit. Nei't de nijbou op 30 desimber 1926 yn gebrûk nommen waard, is de earste tsjerke ôfbrutsen.   
 
Op 15 septimber 2013 ûntstie nei in lang proses út de Herfoarme gemeente Mearum-Noardwyk en de Grifformearde tsjerke fan Mearum de protestantske gemeente Mearum-Noardwyk. De eardere Grifformearde tsjerke is it plak dêr't de protestanske gemeente alle sneinen byinoar komt.

## Oargel
It oargel waard yn 1962 boud troch Ernst Leeflang út Apeldoarn. Nei in restauraasje is it oargel op 1 july 2000 wer yn gebrûk nommen.

## Sjoch ek
* Herfoarme tsjerke fan Mearum
## Keppeling om utens
* Het Orgel: disposysje oargel
Profomgong fan Surhústerfean

De **Profomgong fan Surhústerfean** is in alle jierren weromkommende hurdfytswedstriid yn Surhústerfean yn de Fryske gemeente Achtkarspelen.

De profomgong wurdt sûnt 1982 organisearre troch de *Stichting Wielercomité Surhuisterveen*, dy't ek de organisator fan de Sintrumcross is. De wedstriid waard yn de earste jierren ûnder de namme **Profronde van Friesland** ferriden (mei net troch elkoar helle wurde mei de hjoeddeiske *[[Profomgong fan Fryslân|Profronde van Friesland]]*). 

## List fan winners

## List fan winners by de froulju

## List fan winners by de elite
Otto Braun

**Otto Braun** (Keningsbergen, 28 jannewaris 1872 – Locarno, 15 desimber 1955), wie in Dútsk sosjaaldemokratysk politikus. 

## Libben en wurk
Hy wie de soan fan in arbeider fan de spoarwegen. Nei't er de middelbere skoalle dien hie, wie er wurksum as arbeider. Yn 1882 sluet er him oan by de Dútske sosjaaldemokratyske partij SPD. Yn 1892 siet er twa moanne fêst yn 'e finzenis foar mislediging fan de majesteit. Dêrnei waard er redakteur fan de partijkrante *Volkstribüne*. Fan 1902 oant 1920 wie er gemeenteriedslid yn Keningsbergen en sûnt 1911 lid fan it partijbestjoer fan de SPD. Fan 1913 oant 1919 wie er lid fan de Prusyske Lândei. Hy kaam ek op fan de rjochten fan boerefeinten. Under de Earste Wrâldkriich stipe er it stânpunt fan de SPD fan de *boargerfredepolityk*. Nei de Novimberrevolúsje fan 1918 wie Otto Braun lid fan de Wurkers- en Soldateried fan Grut-Berlyn, lid fan de Nasjonale Gearkomste fan Weimar en minister fan lânbou yn it Prusyske regear. Fan 1920 oant 1932 wie er minister-presidint fan Prusen, útsein foar koarte skoften yn 1921 en 1925. Hy late in koälysje fan SPD, Sintrumpartij en DDP. Prusen waard in syn tiid in demokratysk bolwurk yn de Weimarrepublyk. Syn kabinet krige dien fan rykskânselier Franz von Papen yn de saneamde *[[Preußenschlag]]* nei falske bewizen dat Braun syn koälysje gjin kontrôle mear hie nei in rebûlje yn Altona, Hamburch en dat kommunisten mei de sosjaaldemokraten in geheime steatsgreep oan it tarieden wiene. Op 4 maaie 1933 flechte er foar de nazys nei Switserlân. Nei de Twadde Wrâldkriich kaam er foar in skoftke werom yn de polityk. Hy trúnde der by de Alliëarden op oan en lit de Prusyske demokrasy weromkomme, mar de Alliëarden woene Prusen leaver as steat opheffe. Hy ferstoar yn ballingskip yn Locarno yn Switserlân yn 1955.
VVV (betsjuttingsside)

"**VVV**" of "**vvv**" hat yn de Wikipedy ferskate betsjuttings:

* VVV (*Vereniging voor Vreemdelingenverkeer*), in Nederlânske organisaasje ta oanfitering fan toerisme
* VVV (fuotbalklub), in profesjonele Nederlânske fuotbalklub út Fenlo
* Vrije Vrouwen Vereninging, in Nederlânske belange-organisaasje dy't bestie tusken 1889 en 1903
* Vereniging van Vlechters, in Nederlânske feriening fan kuorkers
* Vereniging van Voetballende Vriendenclubs, in Nederlânske sportorganisaasje
* Verbond van het Vlaams Verzet, in Flaamske fersetsorganisaasje yn 'e Twadde Wrâldoarloch
* Volksalliantie voor Vooruitgang, in Surinaamske politike partij
* v.v.v., in Nederlânske ôfkoarting foar *veel voorkomende vragen*
* v.v.v., in ôfkoarting fan it Latynske *veni vidi vici* ("ik kaam, ik seach, ik oerwûn")
* VvV Klaas Mug, Fryske keatsklub en merkekommisje út Ried
* VvV Sjirk de Wal, Fryske keatsklub en merkekommisje út Dronyp
Molotov

**Molotov** is in Meksikaanske Hiphopgroep en Rockgroep út Meksiko-Stêd. Fan 1995. Is ien fan 'e meast bekende rockgroepen yn Meksiko.

## Diskografy
* 1997: *¿Dónde Jugarán las Niñas?*
* 1999: *Apocalypshit*
* 2003: *Dance and Dense Denso* 
* 2007: *Eternamiente*
* 2014: *Agua Maldita* 

;Kompilaasjes
* 2004: *Con Todo Respeto*
* 2016: *Exitos*

## Keppelingen om utens
* offisjele webside 
* Molotov Discography